32006L0103
L 363/344
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2006/103/ЕО НА СЪВЕТА
от 20 ноември 2006 година
относно адаптиране на някои директиви в областта на транспортната политика поради присъединяването на България и Румъния
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Договора за присъединяването на България и Румъния (1), и по-специално член 4, параграф 3 от него,
като взе предвид Акта за присъединяване на България и Румъния, и по-специално член 56 от него,
като взе предвид предложението на Комисията,
като има предвид, че:
(1)
В съответствие с член 56 от Акта за присъединяване, съгласно който, когато актовете на институциите остават валидни след 1 януари 2007 г. и изискват адаптиране, дължащо се на присъединяването, и необходимите адаптации не са предвидени в Акта за присъединяване или в неговите приложения, необходимите актове трябва да бъдат приети от Съвета, освен ако Комисията не е приела първоначалния акт.
(2)
Заключителният акт на конференцията, която подготви окончателния текст на Договора за присъединяване, посочва, че високодоговарящите се страни са достигнали до политическо споразумение относно поредица от адаптации на актове, приети от институциите, необходими поради присъединяването, и приканва Съвета и Комисията да приемат тези адаптации преди присъединяването в тяхната пълнота и последна редакция, когато това е необходимо, за да бъде взето предвид развитието на законодателството на Съюза.
(3)
Директиви 82/714/ЕИО (2), 91/439/ЕИО (3), 91/440/ЕИО (4), 91/672/ЕИО (5), 92/106/ЕИО (6), 96/26/ЕО (7), 1999/37/ЕО (8), 1999/62/ЕО (9) и 2003/59/ЕО (10) трябва следователно да бъдат съответно изменени,
ПРИЕ НАСТОЯЩАТА ДИРЕКТИВА:
Член 1
Директиви 82/714/ЕИО, 91/439/ЕИО, 91/440/ЕИО, 91/672/ЕИО, 92/106/ЕИО, 96/26/ЕО, 1999/37/ЕО, 1999/62/ЕО и 2003/59/ЕО се изменят в съответствие с приложението.
Член 2
1. Държавите-членки въвеждат в сила необходимите законови, подзаконови и административни разпоредби, , за да се съобразят с настоящата директива, най-късно към датата на присъединяване на България и Румъния. Те незабавно съобщават на Комисията текста на тези разпоредби и таблица на съответствието между тези разпоредби и настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на основните разпоредби от националното законодателство, които приемат в областта, уредена с настоящата директива.
Член 3
Настоящата директива влиза в сила, при условие че Договорът за присъединяване на България и Румъния влезе в сила, и на датата на влизането му в сила.
Член 4
Адресати на настоящата директива са държавите-членки.
Съставено в Брюксел на 20 ноември 2006 година.